**Έκθεση της** **Κοινοβουλευτικής Επιτροπής Μεταφορών, Επικοινωνιών και Έργων για τo νομοσχέδιο «Ο περί Εξουσιοδότησης Συνεργείων και Έκδοσης Καρτών Ταχογράφου (Τροποποιητικός) Νόμος του 2022»**

**Παρόντες:**

Μαρίνος Μουσιούττας, πρόεδρος Βαλεντίνος Φακοντής

Κώστας Κώστα Χρίστος Ορφανίδης

Φωτεινή Τσιρίδου Χρύσανθος Σαββίδης

Δημήτρης Δημητρίου Ηλίας Μυριάνθους

Πρόδρομος Αλαμπρίτης Σταύρος Παπαδούρης

Γιαννάκης Γαβριήλ

Η Κοινοβουλευτική Επιτροπή Μεταφορών, Επικοινωνιών και Έργων μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 2 και 16 Μαρτίου 2023. Στο πλαίσιο της πρώτης συνεδρίας της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Μεταφορών, Επικοινωνιών και Έργων, του Τμήματος Ηλεκτρομηχανολογικών Υπηρεσιών και του Τμήματος Οδικών Μεταφορών του ίδιου υπουργείου, του Τμήματος Εργασιακών Σχέσεων του Υπουργείου Εργασίας και Κοινωνικών Ασφαλίσεων, του Τμήματος Τροχαίας Αρχηγείου της Αστυνομίας Κύπρου, της Νομικής Υπηρεσίας της Δημοκρατίας, της Ομοσπονδίας Εργοδοτών και Βιομηχάνων Κύπρου (ΟΕΒ) και των συνεργείων για ταχογράφους. Το Τμήμα Επιθεώρησης Εργασίας του Υπουργείου Εργασίας και Κοινωνικών Ασφαλίσεων, το Κυπριακό Εμπορικό και Βιομηχανικό Επιμελητήριο (ΚΕΒΕ) και η Παγκύπρια Οργάνωση Βιοτεχνών Επαγγελματιών Καταστηματαρχών (ΠΟΒΕΚ), παρ’ όλο που κλήθηκαν, δεν εκπροσωπήθηκαν στη συνεδρία της επιτροπής.

Σκοπός του προτεινόμενου νόμου είναι η τροποποίηση του περί Εξουσιοδότησης Συνεργείων και Έκδοσης Καρτών Συσκευής Ελέγχου Νόμου, ώστε να επιτευχθεί καλύτερη εφαρμογή των διατάξεων των άρθρων 4(2), 12 έως 13 και 22 έως 31 της πράξης της Ευρωπαϊκής Ένωσης με τίτλο «Κανονισμός (ΕΕ) αριθ. 165/2014 του Ευρωπαϊκού Κοινοβουλίου και του Συμβουλίου της 4ης Φεβρουαρίου 2014 για τους ταχογράφους στον τομέα των οδικών μεταφορών, ο οποίος καταργεί τον κανονισμό (ΕΟΚ) αριθ. 3821/85 του Συμβουλίου σχετικά με τη συσκευή ελέγχου στον τομέα των οδικών μεταφορών και τροποποιεί τον κανονισμό (ΕΚ) αριθ. 561/2006 του Ευρωπαϊκού Κοινοβουλίου και του Συμβουλίου για την εναρμόνιση ορισμένων κοινωνικών διατάξεων στον τομέα των οδικών μεταφορών».

Ειδικότερα, με το νομοσχέδιο προτείνονται τροποποιήσεις στη βασική νομοθεσία, ώστε με τις διατάξεις της να επιτυγχάνεται καλύτερη εφαρμογή των διατάξεων του νέου Κανονισμού (ΕΕ) 165/2014, που υιοθετεί ένα βελτιωμένο είδος συσκευής ταχογράφου, τον λεγόμενο «ευφυή ταχογράφο», και παράλληλα προτείνεται τροποποίηση του συνοπτικού τίτλου της βασικής νομοθεσίας, ώστε αυτός να συνάδει με το περιεχόμενο του νέου κανονισμού.

Σύμφωνα με τα στοιχεία που κατατέθηκαν ενώπιον της επιτροπής, σκοπός του κανονισμού είναι η εφαρμογή του ευφυούς ταχογράφου, ο οποίος αποτελεί βελτίωση των υφιστάμενων συσκευών ταχογράφου, και η διασφάλιση με τον τρόπο αυτό ενός πιο ασφαλούς, αποτελεσματικού και αποδοτικού συστήματος καταγραφής δεδομένων και ελέγχου των οδικών μεταφορών.

Σημειώνεται ότι, σύμφωνα με τις διατάξεις του άρθρου 44 του κανονισμού, η Δημοκρατία είχε υποχρέωση να κοινοποιήσει στην Ευρωπαϊκή Επιτροπή το κείμενο των νομοθετικών, κανονιστικών και διοικητικών διατάξεων που θεσπίζονται για την εφαρμογή των διατάξεων του κανονισμού μέχρι τις 2 Μαρτίου 2015, ωστόσο το νομοσχέδιο κατατέθηκε στη Βουλή των Αντιπροσώπων εκπρόθεσμα, στις 20 Οκτωβρίου 2022.

Στο πλαίσιο της εξέτασης του νομοσχεδίου ενώπιον της επιτροπής οι εκπρόσωποι του Τμήματος Ηλεκτρομηχανολογικών Υπηρεσιών του Υπουργείου Μεταφορών, Επικοινωνιών και Έργων ενημέρωσαν την επιτροπή ότι η Δημοκρατία δεν υπέστη συνέπειες από τη μη θέσπιση νομοθεσίας για την εφαρμογή των σχετικών διατάξεων του κανονισμού, αφού τα ουσιώδη άρθρα του κανονισμού υιοθετήθηκαν μέσω άλλων νομοθεσιών.

Σημειώνεται ότι η επιτροπή στο πλαίσιο της μελέτης του νομοσχεδίου επέφερε στο κείμενο αυτού επιμέρους τροποποιήσεις, με σκοπό τη διασαφήνιση ορισμένων προνοιών του, καθώς και τη βελτίωσή του από νομοτεχνικής απόψεως.

Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, κατά πλειοψηφία του προέδρου της βουλευτή της Δημοκρατικής Παράταξης-Συνεργασία Δημοκρατικών Δυνάμεων και των μελών της βουλευτών των κοινοβουλευτικών ομάδων του Δημοκρατικού Συναγερμού και ΑΚΕΛ-Αριστερά-Νέες Δυνάμεις, καθώς και του μέλους της βουλευτή της ΕΔΕΚ Σοσιαλιστικό Κόμμα, εισηγείται στη Βουλή την ψήφιση του νομοσχεδίου σε νόμο.

Τα μέλη της επιτροπής βουλευτές της κοινοβουλευτικής ομάδας του Δημοκρατικού Κόμματος και του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί του νομοσχεδίου κατά τη συζήτησή του στην ολομέλεια του σώματος.

28 Μαρτίου 2023

Αρ. Φακ.: 23.01.063.175-2022

ΝΚ

ΑΓ

ΑΛ

ΧΧ